Һуғыш йылдарында эвакуацияланған Рубежанск химия комбинатынан БАССР-ҙа химия сәнәғәте булдырыла. Өфөлә тоҙло кислота, сода, хлорбензол сығарыла башлай. Тәбиғи каучук заводы төҙөлә. Ленинградтан Өфөгә эвакуацияланған «Красный треугольник» һәм Ярославлдән «Резинотехника» заводтары нигеҙендә Өфө резина-техник изделиелар заводы булдырыла. Завод Хәрби-диңгеҙ флоты өсөн ҡамау аэростаттары, һауа тултырмалы десант кәмәләре, понтондар һәм водолаз костюмдары етештерә. Һуғыш йылдарында яңы еңел сәнәғәт предприятиелары барлыҡҡа килә. Республикала Ҡыҙыл Армия һәм Хәрби-диңгеҙ флоты ихтыяжы өсөн кейем тегеү фабрикалары эшләй. Өфөлә Хәрби-диңгеҙ флотының 200333-сө кейем склады урынлаша. Тегелгән кейем унда туплана һәм флоттарға таратыла. 1943 йылда еңел сәнәғәт етештәргән барлыҡ продукцияның яртыһы киң ҡулланылыштағы әйберҙәр була. Һуғыштың беренсе көндәрендә фронтҡа киткән эшселәрҙе хеҙмәт ветерандары, ҡатын-ҡыҙҙар һәм үҫмерҙәр алмаштыра. Мәҫәлән, Белорет металлургия заводында эшселәрҙең 60 процентын ҡатын-ҡыҙһар була, ә Миндәк алтын табыу фабрикаһында улар 80 процентты тәшкил итә. 1944 йылда 1940 йыл менән сағыштырғанда сәнәғәттәң тулайым продукцияһы 3 тапҡыр самаһына арта. Һуғыш йылдарында сәнәғәттә алдынғы урында машиналар эшләү торһа, икенсе урында нефть табыу, нефть эшкәртеү, өсөнсөлә — металлургия, дүртенселә — аҙыҡ-түлек сәнәғәте була.